Museumscenter Aars får tidligst ny leder 1. marts

Manden, der skal føre Museumscenter Aars ind i fremtiden, er fundet. Men den formelle underskrift på ansættelseskontrakten - og dermed navnet på museets nye leder - trækker ud. Formanden for Vesthimmerlands Museum, Anders Gundersen, forventer nu, at den nye leder af museumsaktiviteterne kan sætte sig til rette i stolen 1. marts. - Det går ikke så hurtigt som vi kunne ønske, men vi er nødt til at vente på, at Dansk Magisterforening har tid til at deltage i lønforhandlingerne. Og det har de altså ikke før 14. januar, forklarer Anders Gundersen. - Vi havde håbet at have den nye leder af museet på plads 1. februar, men nu går der en måned mere, siger Anders Gundersen til nordjyske.dk. Jagten på en ny museumsleder har stået på siden i sommer. Siden 1. august har souschef Bjarne Henning Nielsen stået i spidsen for museet.